  Анжелика Тихонова корреспондент 26-тӥ гудырикошконэ Удмуртилэн тӧроез Александр Бречалов Глазкарын ужъя пумиськонъёсыз улсын 15 номеро школалэсь выль дышетскон арлы дась луэмзэ эскериз. Со сярысь элькун тӧролэн но кивалтэтлэн пресс-службазы ивортэ. Туннэ нуналлы дышетскон юртын 40 классъёсын 971 пиналъёс тодон-валан люкало, 66 дышетӥсьёс ужало. Туэ школаын вить нырысетӥ классъёс усьтозы, отчы 100-лэсь ятыр пиналъёс вамыштозы. Туэ гужем «Большой ремонт» ӵектос улсын школа юртлэсь липетсэ выльдӥзы. Тупатъян ужъёслы 978 сюрс манет быдтӥзы Школалэн кивалтӥсезлэн Павел Колчинлэн верамезъя, 1988-тӥ арын пуктэм юртлэсь липетсэ огпол но рос-прос ӧз на тупатъялэн вал.  Выль дышетскон арез кутскыны но дышетон ужез пиналъёслы кышкытлык вайытэк радъяны школа дась. Пиналъёслэсь но дышетӥсьёслэсь температуразэс мертаны термометръёссы но рециркуляторъёссы вань. Озьы ик Удмуртилэн тӧроез школа библиотекаен пыраз но, дышем сямъя, книгаосын бичет кузьмаз. Александр Бречалов школалэн Чупчи механикая заводэн валче ужан программаенызы тодматскиз. Предприятилэн кичӧлтэмезъя но ТВЭЛ эстӥськон компанилэн юрттэменыз школаез «Школа Росатом» программае пыртӥзы. Со улсын дышетон юртын «Атом-класс» кылдытӥзы. Отчы ветлӥсь пиналъёс «Школа Росатома для талантливых детей» ужрадъёс улсын пӧртэм вожвылъяськонъёсы, олимпиадаосы пырисько. Озьы ик завод юрттэмен школаын спортъя но тазалыкез кыдатонъя «Добрыня» клуб усьтӥзы. Дышетскисьёс но заводысь ветеранъёс отчы дун тырытэк ветло. Озьы ик пумиськон улсын Глазкарысь эмъюртэз но нылпи поликлиникаез тупатъян, льготникъёслы эмъюмъёс вуттон сярысь вераськизы. Александр Бречалов висисьёслы дунтэк эмъюм вуттон валтӥсь ужпум луэ шуыса пусйиз. 2020-тӥ арын сое быдэстон понна 1 миллиард манет висъямын луоз. Тодэ вайытом, Ижкарысь ваньмыз школаос выль дышетскон арлы дасесь. Тегъёс: Дышетон Удмуртия Глазкар пиналъёс школаос АлександрБречалов  